Parys-boere: Verhoor beginDie Parys-landdroshof. Foto: Nico Strydom Die verhoor van die ses mans wat aangekla word van die moorde op twee vermeende plaasaanvallers sal vandag in die hooggeregshof in Parys in die Vrystaat begin. Boeta van der Westhuizen (46), sy seun Loedie van der Westhuizen (19), Anton Loggenberg (50), sy seun Cor Loggenberg (20), Miela Janse van Vuuren (23) en kapt. Henk Prinsloo (47) staan tereg op ŉ aanklag van moord in verband met die dood van Samuel Tjixa en Simon Jubeba. Daar is aanvanklik nog mans in verband met die moord op Tjixa en Jubeba in hegtenis geneem, maar die aanklagte teen Fanie Oosthuizen (42), Wian van der Westhuizen (20), Muller van der Westhuizen (19), Wicus van der Westhuizen (19), Johan Cilliers sr. en sy seun, Johan Cilliers jr. is vroeër teruggetrek. Die staat voer aan die beskuldigdes was betrokke by die moord op Tjixa en Jubeba, wat op 6 Januarie 2016 deur boere van die Parys-omgewing op ŉ plaas aangekeer en glo só erg aangerand is dat hulle later in die hospitaal aan hul beserings beswyk het. Boere in die gebied het beweer Tjixa en Jubeba was deel van ŉ aanval op Loedie van der Westhuizen sr., Boeta se pa, se plaas, maar die oorledenes se familie het dit ontken en gesê Tjixa en Jubeba is tydens ŉ loongeskil deur die boere doodgeslaan. ŉ Ondersoekspan van die Valke is ingeroep om die moorde te ondersoek. Maroela Media verneem die verhoor sal eers Dinsdagmiddag begin en dat daar nog gewag word op ŉ regter om van Bloemfontein af te kom om die saak aan te hoor. Die saak is tot 26 Mei op die hofrol geplaas. Lees alle vorige berigte oor die Parys-boere op Maroela Media.